<classify> BUNGE la Jamhuri ya Muungano wa Tanzania, leo linapitisha rasmi Azimio la kuridhia Mapendekezo ya Ubadilishaji Hadhi sehemu ya eneo la Pori la Akiba la Selous kuwa Hifadhi ya Taifa ya Nyerere.Hatua hiyo inakuja baada ya Rais John Magufuli, kutangaza azma hiyo ya serikali ya kubadili jina la eneo hilo. Kwa azimio hilo, pia Maporomoko ya Mto Rufiji yaliyokuwa yanatambulika kama Stieglers Gorge, yanafutwa na kutambuliwa kama Maporomoko ya Mwalimu Nyerere. Kwa mujibu wa ratiba iliyotolewa na Kitengo cha Mawasiliano na Uhusiano wa Kimataifa ya Bunge, azimio hilo litapitishwa asubuhi baada ya kipindi cha maswali na majibu. Mbali na Azimio hilo, Bunge leo pia litapitisha Azimio la kuridhia Mapendekezo ya Ubadilishaji Hadhi sehemu ya eneo la Pori la Akiba la Kigosi kuwa Hifadhi ya Taifa ya Kigosi.Azimio lingine ni la kuridhia Mapendekezo ya Ubadilishaji Hadhi Sehemu ya eneo la Pori la Akiba la Ugalla kuwa Hifadhi ya Taifa ya Mto Ugalla. Maazimio hayo matatu, yanafanya hadi sasa Bunge kupitisha maazimio manne katika Mkutano huu wa 16 wa Bunge unaoendelea mjini Dodoma.Azimio la awali lilipitishwa Septemba 3, mwaka huu, siku ambayo mkutano huo ulianza kwa kumpongeza Rais Magufuli kwa kuchaguliwa Mwenyekiti wa Jumuiya ya Maendeleo kwa Nchi za Kusini mwa Afrika SADC. Azimio hilo pia lilimpongeza Rais Magufuli kwa kuendesha vizuri Mkutano wa 39 wa SADC uliofanyika jijini Dar es Salaam.  <topic>: KITAIFA 